皇甫汸《塞上曲三首》①山城落日照居庸,抗岭回峦紫翠重。十月边关尘不起,万年陵寝雾常封。②复有黄花高插天,烽火不动龙庭烟。岂为王公曾设险,亦知将士会忧边。③峨嵋山塞倚云霄,健马弯弓意气骄。夜半忽闻惊客汗,军中应识有嫖姚。
陆游《塞上曲四首》①秋风猎猎汉旗黄,晓陌霜清见太行。车载氊庐駞载酒,渔阳城里作重阳。②将军许国不怀归,又见桑乾木叶飞。要识君王念征戍,新秋已报赐冬衣。③金鼓轰轰百里声,绣旗宝马照川明。王师仗义从天下,莫道南兵夜斫营。④老矣犹思万里行,翩然上马始身轻。玉关去路心如铁,把酒何妨听渭城。
俞允文《塞上曲四首》①葱关雪净月萧萧,大将功成玉帐高。天马不愁西极远,上林新种紫蒲萄。②风高塞虏入龙堆,白羽雕弓象月开。一片黄云秋碛里,遥看精骑射雕来。③征人万古没胡中,百战难收一战功。陇上长愁云不断,何年重向玉关东。④金鞍玉勒控龙媒,淬水芙蓉对日开。兵气尽成烟雾起,夜深新破右贤来。
梁云龙《塞上曲七首》①东风吹柳汉营青,上相临戎列将星。誓灭匈奴清色塞,幕南无复有王庭。②胡马频年下青海,汉兵此日开营垒。圣主无意启边强,直荡妖氛殿千载。③黄石阴府白狐变,天山传定无三箭。尚须射杀左贤王,露布飞闻未央殿。④西塞旄头破贼年,关山月色照祈连。秦筝唱彻胡笳绝,别是阳和一样天。⑤征夫弓箭插腰间,万马嘶嘶大号颁。一曲南薰云外奏,吹残杀气满天山。⑥莫谓秦关腥未埽,漫云汉布图不早。壮猷但得周方叔,边郊到处生芳草。⑦涅河谁挽洗胡弓,麟阁争图第一功。西极夜来瞻正气,乘槎直泛斗牛中。
胡应麟《塞上曲八首》①白草连天大漠秋,千家铙吹古梁州。飞霜为洗燕然石,上客新从定远侯。②紫电花骢白玉鞭,远从都护出居延。清秋不辨龙城色,一片黄云瀚海前。③接天烽火照平卢,乍夜单于猎上都。十万征人明月里,一时齐挽绣蝥弧。④绝碛霜飞塞草空,燕支晴色乱云中。将军醉拥吴钩出,万里霜天照白虹。⑤冢上明妃草色青,征人立马问龙庭。西风片月秦城下,愁绝胡笳几处听。⑥平沙一望陇云开,玉笛飞声夜转哀。万里朔风吹不断,梅花齐落李陵台。⑦战马骄腾大漠间,遥看敌骑薄阴山。横戈不待嫖姚令,静扫边尘入汉关。⑧边烽不动边尘收,刁斗无声夜色流。醉杀歌姬油幕底,霜天遥按小凉州。
耿湋《塞上曲》惯习干戈事鞍马,初从少小在边城。身微久属千夫长,家远多亲五郡兵。懒说疆场曾大获,且悲年鬓老长征。寒鸿过尽残阳里,楼上凄凄暮角声。
黄庭坚《塞上曲》十月北风燕草黄,燕人马肥弓力强。虎皮裁鞍雕羽箭,射杀山阴双白狼。青毡帐高雪不湿,击鼓传觞令行急。戎王半醉拥貂裘,昭君犹抱琵琶泣。
周是修《塞上曲》北风猎猎衰草黄,边马壮健边人强。马嘶风劲角弓响,射断天边鸿雁行。惊沙乱起愁云变,人马相闻不相见。单于夜半末归庭,昭君空抱琵琶怨,泪雨湿花香满面。
郑学醇《塞上曲》羽书飞奏汉明光,诏护诸军出塞场。卷甲夜趋邀虏骑,弯弧秋净射天狼。黑山戍外云光白,青海城边日色黄。沙漠未清心不死,梦中犹逐左贤王。
顾彧《塞上曲》燕山苍苍塞土紫,雪花如沙月如水。穹庐酒暖貂裘湿,匈奴角声全部起。将军弯弓发指冠,指堕马猬心不寒。士卒并持苏武节,酋魁莫作李陵看。
徐昭华《塞上曲》朔风吹雪满刀镮,万里从戎何日还。谁念沙场征战苦,将军今又度阴山。长云衰草雁行平,砂碛征人向月明。思妇不知秋夜冷,寒衣还未寄边城。
陆游《塞上曲》茫茫大碛吁可嗟,暮春积雪草未芽。明月如霜照白骨,恶风卷地吹黄沙。驼鸣喜见泉脉出,雁起低傍寒云斜。穷荒万里无斥堠,天地自古分夷华。青毡红锦双奚车,上有胡姬抱琵琶。犯边杀汝不遗种,千年万年朝汉家。
陈鸿寿《塞上曲》二首①白骨青磷瀚海头,琵琶一曲起边愁。眼前滴尽征人泪,并作黄河地底流。②弓弯霹雳射天狐,惊落双雕万众呼。好语将军休见妒,凌烟曾见几人图。
商采《塞上曲》二首①万里长云暗节旄,天山秋尽雁飞高。风吹塞马霜蹄疾,雪扑征衣冻宝刀。②角弓白羽挂雕鞍,醉卧河阳铁甲寒。烽火夜来知有敌,一时齐向月中看。
李銮宣《塞上曲》二首①古道千盘草木荒,戍旗一片黯春阳。谁知石烂山枯后,犹有残碑记汉唐。②硬雨霾风别样愁,寒烟无际草如秋。玉门关外千条水,都向蒲昌海上流。
谢榛《塞上曲》三首①秋生关塞晓霜飞,日上辕门探骑归。百战将军惊白发,不知凋敝几征衣。②旌旗荡野塞云开,金鼓连天朔雁回。落日半山追黠虏,弯弓直过李陵台。③暮云黯澹压边楼,雪满黄河冻不流。野烧连山胡马绝,何人月下唱凉州。
廼贤《塞上曲》四首①秋高沙碛地椒稀,貂帽狐裘晚出围。射得白狼悬马上,吹笳夜半月中归。②杂沓毡车百辆多,五更冲雪渡滦河。当辕老妪行程惯,倚岸敲冰饮橐驼。③双鬟小女玉娟娟,自卷毡帘出帐前。忽见一枝长十八,折来簪在帽檐边。④马乳新挏玉满瓶,沙羊黄鼠割来腥。蹋歌尽醉营盘晚,鞭鼓声中按海青。
谢榛《塞上曲》九首①海日高临塞上城,汉家诸将久屯兵。断云飞去辽天阔,北望燕然万古情。②白登城上早霜凄,黑水河边暮雁低。还忆去秋明月下,胡笳吹过七陵西。③边柳萧条带落晖,长城北去是金微。健儿跃马西山下,射得双狼雪里归。④鸦啼初日塞门开,昨夜阴山探骑回。秋尽漠南风雪遍,单于不敢射雕来。⑤孤月高高照朔荒,戍楼吹笛满天霜。三秋杨柳飘零尽,此夜征夫总断肠。⑥牧马深山白草中,不闻鼙鼓动西风。老兵闲坐斜阳里,尽说今秋魏绛功。⑦旌旗荡野塞云开,金鼓连天朔雁回。落日半山追黠虏,弯弓直过李陵台。⑧飞将龙沙逐虏还,夜驱驼马入燕关。城头残月谁横笛,吹落梅花雪满山。⑨暮云黯澹压边楼,雪满黄河冻不流。野烧连山胡马绝,何人月下唱凉州。
徐大镛《塞上曲》二首①肠断龙堆马邑前,胡笳一曲最凄然。云横玉垒千盘岭,雪压雕鞍六月天。寄远窦家新织锦,投荒苏武久餐毡。逐臣放士知何限,青鬓来时白发还。②汉碛秦城望欲迷,百年兴废草萋萋。风吹木落驼衔尾,沙拥桑乾马裂蹄。此日雄图归冀北,谁家清梦破辽西。清时绝壤皆耕种,无地喧阗著鼓鼙。
薛逢《凉州词》昨夜蕃兵报国雠,沙州都护破凉州。黄河九曲今归汉,塞外纵横战血流。
耿湋《凉州词》国使翩翩随旆旌,陇西岐路足荒城。毡裘牧马胡雏小,日暮蕃歌三两声。
薛蕙《凉州词》陇西西去抵凉州,边塞萧条处处愁。青草不生青海曲,黑云常聚黑山头。
胡应麟《凉州词》静夜流云拂画檐,微风不动水晶帘。红牙拍按瑶台上,古调初翻昔昔盐。
胡侍《凉州词》落日黄河水倒流,沙场旌旆风悠悠。新降胡奴不解语,笛中吹出古凉州。
朱成泳《凉州词》十载驱驰铁马间,穷追曾过纥干山。如今烂醉蒲萄酒,有诏新来闭玉关。
傅昂霄《凉州词》九月霜高塞草腓,征鸿无数向南飞。深闺莫道秋砧冷,夜夜寒光满铁衣。
王之涣《凉州词二首》:①黄河远上白云间,一片孤城万仞山。羌笛何须怨杨柳,春风不度玉门关。②单于北望拂云堆,杀马登坛祭几回。汉家天子今神武,不肯和亲归去来。
王翰《凉州词二首》:①葡萄美酒夜光杯,欲饮琵琶马上催。醉卧沙场君莫笑,古来征战几人回。②秦中花鸟已应阑,塞外风沙犹自寒。夜听胡笳折杨柳,教人意气忆长安。
孟浩然《凉州词二首》:①浑成紫檀金屑文,作得琵琶声入云。胡地迢迢三万里,那堪马上送明君。②异方之乐令人悲,羌笛胡笳不用吹。坐看今夜关山月,思杀边城游侠儿。
邓云霄《凉州词二首》①城高楼角近旄头,边月胡风早送秋。不信凉州多猛将,还听稚子说封侯。②生来眠食在雕鞍,霜入弓刀不觉寒。岂畏胡儿频挑战,却嗔烽火报平安。
王慎中《凉州词二首》①莽莽平沙雁不飞,马头谁复寄征衣。欲看春色惟凭柳,柳叶初青人已归。②河西老卒不知秋,独倚营门望戍楼。芦管声中千里月,万行征泪一时流。
高启《凉州词二首》①蓬婆城下净无花,惨惨黄云漠漠沙。卷叶谁将番曲奏,白头都护亦思家。②关外垂杨早换秋,行人落日旆悠悠。陇山高处愁西望,只有黄河入海流。
张籍《凉州词三首》:①边城暮雨雁飞低,芦笋初生渐欲齐。无数铃声遥过碛,应驮白练到安西。②古镇城门白碛开,胡兵往往傍沙堆。巡边使客行应早,欲问平安无使来。③凤林关里水东流,白草黄榆六十秋。边将皆承主恩泽,无人解道取凉州。
汪广洋《凉州曲》琵琶初调古凉州,万壑风泉指下流。好是贞元无事日,玉宸宫里按新秋。
高岱《凉州曲》贺兰烽火接居延,白草黄云北到天。一片城头青海月,十年沙迹伴人眠。
柳中庸《凉州曲二首》①关山万里远征人,一望关山泪满巾。青海戍头空有月,黄沙碛里本无春。②高槛连天望武威,穷阴拂地戍金微。九城弦管声遥发,一夜关山雪满飞。
王世贞《凉州曲二首》①玉门春色胜临洮,敕使东来赐锦袍。闻道酒泉香似酒,不烦银瓮贮葡萄。②千帐奚王作外臣,射雕归暮管弦新。笑来杯酒称兄弟,曾是沙场百战人。
高岱《凉州曲》何处笳声咽陇头,蓬婆城下不胜秋。霜飞白草惊胡走,月照黄河入汉流。上策尽休搜套卒,中原新拜富民侯。羌西夜夜梅花落,烽火关山满戍楼。
蒋吉《出塞》瘦马羸童行背秦,暮鸦撩乱入残云。北风吹起寒营角,直至榆关人尽闻。
王安石《出塞》涿州沙上饮盘桓,看舞春风小契丹。塞雨巧催燕泪落,蒙蒙吹湿汉衣冠。
吴伟业《出塞》玉关秋尽雁连天,碛里明驼路几千。夜半李陵台上月,可能还似汉宫圆。
徐德音《出塞》六奇枉说汉谋臣,后此和戎是妇人。能使边庭无牧马,蛾眉也合画麒麟。
徐锡麟《出塞》军歌应唱大刀环,誓灭胡奴出玉关。只解沙场为国死,何须马革裹尸还。
王昌龄《出塞二首》①秦时明月汉时关,万里长征人未还。但使龙城飞将在,不教胡马度阴山。②骝马新跨白玉鞍,战罢沙场月色寒。城头铁鼓声犹振,匣里金刀血未干。
卢楠《出塞》城门伐鼓日欲堕,西山返照入平芜。玉关秋动气横塞,交河霜冷夜弯弧。健儿风吹白豹障,将军雪压金仆姑。昼传羽檄连云戍,夜发精兵到海隅。
屠隆《出塞》强兵一夜度飞狐,大雪连营照鹿卢。明月五原容射猎,长城万里不防胡。单于塞外输龙马,天子宫中出虎符。独有流黄机上泪,西风吹不到征夫。
李梦阳《出塞》黄河白草莽萧萧,青海银州杀气遥。关塞岂无秦日月,将军独数汉嫖姚。往来饮马时寻窟,弓箭行人日在腰。晨发灵州更西望,贺兰千嶂果云霄。
姚鼐《出塞》连营鼓角夜星环,擐甲弓刀晓露闲。列障三边开幕府,勒兵万骑出萧关。黄河日落人旋渡,青海春深雁未还。闻道南庭先效顺,轻车齐会涿邪山。
戚继光《出塞》二首①郁葱千里绿阴肥,涧水萦纡一径微。鱼为惊钩闻鼓动,鸟因避帜傍人飞。江南塞北何相似,并郡桑干总未归。惆怅十年成底事,独将羸马立斜晖。②石壁凌虚万木齐,依稀疑是武陵溪。长城旧饮纷胡骑,大漠初惊过汉鼙。国士死来今已尽,边机愁绝剑空携。天山闻说尤佳胜,欲乞君恩试马蹄。
贾至《出塞曲》万里平沙一聚尘,南飞羽檄北来人。传道五原烽火急,单于昨夜寇新秦。
尹耕《出塞曲》鸊鹈淬剑鹊调弓,猎罢阴山落日红。铁骑不嘶沙碛草,牙旗飞掣桔槔风。
陈樵《出塞曲》属镂夜啼光属地,将军一出欃枪死。行尘不动人归市,带甲如云自天至。取君甲兵为君洗,分明袖有银河水。手中遗下泥一丸,不封函谷封泰山。
郑锡《出塞曲》校尉征兵出塞西,别营分骑过龙溪。沙平虏迹风吹尽,雾失烽烟道易迷。玉靶半开鸿已落,金河欲渡马连嘶。会当系取天骄入,不使军书夜刺闺。
胡应麟《出塞曲十六首》其一:曾随飞将夺天山,横槊诗成顾盼间。万里玉门沙似雪,生还曾未鬓毛斑。其二:书生骨相未封侯,暂逐荆卿卧酒楼。腰下鱼肠公莫舞,大荒曾挈郅支头。其三:年少江东智略饶,长驱日本破天骄。不缘羽扇能挥敌,铜雀春深闭小乔。其四:高宴从军乐事多,白登城上夜如何。数声清啸迎风发,十万前驱尽倒戈。其五:受降城下战初回,无定河边画角哀。落日沙场秋色满,题诗人在赫连台。其六:磨灭雄心仗翠钿,幽兰一曲暮云前。从知顾盼仙郎熟,不向人前误拂弦。其七:幕拥青油夜漏迟,从军尔亦解观棋。不知淝水风行日,可似张玄授策时。其八:骏马雕弧铁裲裆,何人不羡独孤郎。横戈夜度炖煌戍,直取凉州献未央。其九:跃马阴山白日低,拂云堆上醉如泥。弯弓错拟旄头落,并坠双雕大碛西。其十:八法纵横擅彩毫,何烦抛掷事龙韬。聊飞尺檄萧关外,已报单于雪夜逃。其十一:一笑能空塞北亭,寒光闪烁射青萍。歌残杕杜长城下,万仞燕然自勒铭。其十二:渔阳东望海云平,横笛偏吹骠骑营。绕夜落梅春不断,千山明月满龙城。其十三:青海城头月照沙,黑山何处问琵琶。长缨尽缚呼韩将,重取明妃入汉家。其十四:短小周郎五尺躯,侯门花色照长裾。莫言谈笑无奇策,百雉聊城祇片书。其十五:君卿唇古诧纷纷,笔札兼传谷子云。怪得五侯鲭满座,铁椎曾夺信陵军。其十六:拂袖行歌入帝都,灞陵亭上醉相呼。过从赖有任安在,使酒何劳挈灌夫。